Joriy yilda ilm-fanni rivojlantirishga 514 mlrd so‘m ajratiladi

Vazirning ma'lum qilishicha, 2021 yilda 278 turdagi qariyb 100 mlrd so‘mlik zamonaviy asbob-uskunalar xarid qilish rejalashtirilgan.
2020 yilda pandemiya sharoiti bo‘lishiga qaramay, ilm-fanni rivojlantirishga 20 foiz ko‘proq mablag‘lar ajratildi. O‘tgan yilda 428 mlrd mablag‘ ajratilgan bo‘lsa, joriy yilda 514 mlrd so‘mlik mablag‘ ajratish ko‘zda tutilgan. 
Shu yilning fevral-mart oylarida tijoratlashtiriladigan ilmiy ishlarni aniqlash maqsadida Innovatsion rivojlantirish vazirligi tomonidan yirik forum o‘tkaziladi. Mazkur forumda bir yillik qilinadigan ishlarning birinchi ko‘rgazmasi bo‘lib o‘tadi, noyabr-dekabr oylarida ikkinchi ko‘rgazma o‘tkazilib, tijoratlashtiriladigan ishlar aniqlab olinadi.
«Innovatsiya sohasini rivojlantirish uchun oldimizda turgan asosiy masala - huquqiy bazani mustahkamlash, ma'muriy to‘siqlarni bartaraf etish. Shu bois biz «Innovatsion faoliyat to‘g‘risida»gi qonunni ishlab chiqib, qabul qilinishiga erishdik. Birinchi marta shunday tarixiy qonun qabul qilindi.
Bugungi kunda yoshlarimizning ko‘pchiligi startaplarga qiziqadi, biroq startaplar bo‘yicha huquqiy baza mavjud emas. Shu bois 2021 yilgi maqsadlarimizdan biri - startaplar to‘g‘risidagi qonun loyihasini ishlab chiqib, oxiriga yetkazish», - dedi Ibrohim Abdurahmonov.